SHBA: Beteja politike për kontrollin e Senatit
Në zgjedhjet e mesit të mandatit pas dy javësh, një numër garash do të përcaktojnë se cila parti do të ketë shumicën në Senat vitin e ardhshëm
Ndërsa kanë mbetur vetëm dy javë nga zgjedhjet për në Kongresin amerikan, një numër garash në mbarë vendin do të përcaktojnë se cila parti do të kontrollojë Senatin vitin e ardhshëm, ndoshta duke e ndryshuar balancën e pushtetit në Washington. Një prej këtyre garave të rëndësishme mbahet në Karolinën e Veriut, ku po zhvillohet një betejë e ashpër për vendin e senatores demokrate, Kay Hagan. Aktivistë nga të dyja palët e politikës kanë dalë nëpër rrugët e Karolinës së Veriut. Demokratët kanë dalë për rizgjedhjen e Senatores Kay Hagan, ndërsa republikanët bëjnë fushatë në emër të rivalit të saj, Thom Tillis. Mes përkrahësve të senatores Hagan është Melissa Reed e grupit “Planned Parenthood”,”Planifikim familjar” Zonja Reed kundërshton përpjekjet e republikanëve për të kufizuar abortin. Protestuesit kundër abortit bëjnë më të mirën, në përpjekje për të siguruar mbështetje për kandidatin Tillis. Tami Fitzgerald thotë se në se numri i votuesve konservatorë është i madh, zgjedhjet mund t’i fitojë republikani Tillis. Kandidati republikan Tillis po bën ç’është e mundur për ta lidhur senatoren Hagan me Presidentin Obama dhe me shifrën e ulët të miratimit për të. Senatorja Hagan, ashtu sikurse shumë demokratë, dëshiron të kandidojë bazuar tek arritjet e veta. Analisti John Davis thotë se, do apo nuk do, Presidenti po luan një rol në garën e Karolinës së Veriut. Kandidati i Partisë Libertariane, Sean Haugh, mund të bëhet faktor në një garë të ngushtë. Fushata është intensifikuar, ndërsa të dyja palët janë të ndërgjegjshme për rëndësinë që kjo garë ka për Senatin.